টিফানি আরিয়ানা ট্রাম্প (জন্ম: ১৩ অক্টোবর ১৯৯৩) হলেন ডোনাল্ড ট্রাম্পের চতুর্থ সন্তান এবং তার দ্বিতীয় স্ত্রী মারলা ম্যাপলসের সঙ্গে একমাত্র কন্যা। ডোনাল্ড ট্রাম্প বর্তমানে মার্কিন যুক্তরাষ্ট্রের ৪৭ তম রাষ্ট্রপতি।  তিনি ওয়েস্ট পাম বিচ, ফ্লোরিডায় জন্মগ্রহণ করেন এবং মূলত তার মা'র সঙ্গে ক্যালিফোর্নিয়ায় বড় হন। তিনি পেনসিলভেনিয়া বিশ্ববিদ্যালয় এবং জর্জটাউন বিশ্ববিদ্যালয় আইন কেন্দ্র থেকে ডিগ্রি অর্জন করেন। কিছু সময়ের জন্য তিনি সংগীত ও ফ্যাশনের জগতে কাজ করেন, পরে রাজনীতিতে সক্রিয় হন এবং তার বাবা ডোনাল্ড ট্রাম্পের ২০১৬, ২০২০ ও ২০২৪ সালের প্রেসিডেন্ট নির্বাচনি প্রচারে অংশগ্রহণ করেন। রাজনৈতিক অনুষ্ঠানগুলোতে উপস্থিতির পাশাপাশি, তার সামাজিক যোগাযোগমাধ্যমে সক্রিয়তা তাকে মিডিয়ার দৃষ্টি আকর্ষণ করে।   শৈশব ও শিক্ষা  ১৯৯৩ সালের ১৩ অক্টোবর টিফানি অ্যারিয়ানা ট্রাম্প জন্মগ্রহণ করেন, ওয়েস্ট পাম বিচের সেন্ট মেরি মেডিকেল সেন্টারে। টিফানির বাবা-মা বিয়ে করার দুই মাস আগে তার জন্ম হয়। তিনি ডোনাল্ড ট্রাম্পের দ্বিতীয় স্ত্রী, অভিনেত্রী ও টেলিভিশন ব্যক্তিত্ব মারলা ম্যাপলসের সঙ্গে তার একমাত্র সন্তান। তার নাম রাখা হয় টিফানি অ্যান্ড কো. গহনার দোকানের নামে; তার পিতা ১৯৮০-এর দশকে ট্রাম্প টাওয়ার নির্মাণকালে ওই কোম্পানির ফিফথ অ্যাভিনিউ প্রধান দোকানের উপরের এয়ার রাইটস কিনে নেন। ১৯৯৯ সালে দুই বছর আলাদা থাকার পর, তার পিতামাতার বিবাহবিচ্ছেদ হয়। তিনি ক্যালিফোর্নিয়ায় তার মায়ের কাছেই বেড়ে ওঠেন।  টিফানি ট্রাম্পের পিতার প্রথম স্ত্রী ইভানার সঙ্গে তার তিন সৎভাইবোন রয়েছে: ডোনাল্ড জুনিয়র, ইভাঙ্কা এবং এরিক। এছাড়াও, ডোনাল্ড ট্রাম্পের তৃতীয় স্ত্রী মেলানিয়ার সঙ্গে তার ছোট এক সৎভাই ব্যারন রয়েছে।  ট্রাম্প ক্যালিফোর্নিয়ার ক্যালাবাসাসে অবস্থিত ভিউপয়েন্ট স্কুল থেকে ২০১২ সালে স্নাতক হন। এরপর তিনি পেনসিলভেনিয়া বিশ্ববিদ্যালয়ে (যা তার পিতারও প্রাক্তন প্রতিষ্ঠান) ভর্তি হন এবং ২০১৬ সালে সমাজতত্ত্বে ব্যাচেলর অব আর্টস ডিগ্রি অর্জন করেন। তার মূল বিষয় ছিল আইন ও সমাজ, এবং তিনি কাপা আলফা থেটা সোররিটির সদস্য ছিলেন। পরে তিনি জর্জটাউন বিশ্ববিদ্যালয়ের আইন কেন্দ্রে ভর্তি হন, এবং ২০২০ সালের মে মাসে ডক্টর অব জ্যুরিসপ্রুডেন্স (জে.ডি.) ডিগ্রি অর্জন করেন।   ব্যক্তিগত জীবন  ২০১৮ সালের গ্রীষ্মে, অভিনেত্রী লিন্ডসে লোহানের সঙ্গে গ্রিসে ছুটি কাটানোর সময় টিফানি ট্রাম্পের সঙ্গে মাইকেল বুলসের দেখা হয়। তিনি একজন লেবাননী-আমেরিকান ব্যবসায়ী। এই সাক্ষাতের পর তাদের মধ্যে সম্পর্ক গড়ে উঠে এবং ২০২২ সালের ১২ নভেম্বর পাম বিচ, ফ্লোরিডার মার-আ-লাগোতে বিবাহবন্ধনে আবদ্ধ হন। ২০২৫ সালের ১৫ মে, টিফানি ট্রাম্প ইন্সটাগ্রামে জানিয়েছেন যে তারা তাদের প্রথম সন্তানের জন্ম দিয়েছেন—একটি পুত্রসন্তান, যার নাম রাখা হয়েছে আলেকজান্ডার ট্রাম্প বুলস।  ট্রাম্প ইন্সটাগ্রামে নিয়মিত পোস্ট করে থাকেন, যেখানে  তার অনুসারীর সংখ্যা ছিল ১৬ লক্ষ। তার ইনস্টাগ্রাম পোস্টগুলোর মধ্যে প্রায়শই তাকে বন্ধুদের সঙ্গে বা বিখ্যাত পরিবারের সন্তানদের সঙ্গে দেখা যায়। তাদের মধ্যে রয়েছেন কাইরা কেনেডি, গাইয়া জাকেট-মাতিস, রেয়া বেনিতেজ, এজরা জে. উইলিয়াম, এবং ই. জে. জনসন। এই দলটিকে নিউ ইয়র্ক পোস্ট " ইন্সটাগ্রামের ধনী সন্তানেরা" এবং দ্য নিউ ইয়র্ক টাইমস ও নিউ ইয়র্ক ম্যাগাজিন "স্ন্যাপ প্যাক" নামে অভিহিত করেছে।  তথ্যসূত্র  বিষয়শ্রেণী:১৯৯৩-এ জন্ম বিষয়শ্রেণী:জার্মান বংশোদ্ভূত মার্কিন ব্যক্তি বিষয়শ্রেণী:স্কটিশ বংশোদ্ভূত মার্কিন ব্যক্তি বিষয়শ্রেণী:জীবিত ব্যক্তি বিষয়শ্রেণী:পেনসিলভেনিয়া বিশ্ববিদ্যালয়ের প্রাক্তন শিক্ষার্থী বিষয়শ্রেণী:মার্কিন ইন্টারনেট ব্যক্তিত্ব বিষয়শ্রেণী:২১শ শতাব্দীর মার্কিন নারী বিষয়শ্রেণী:ম্যানহাটনের ব্যক্তি বিষয়শ্রেণী:২০শ শতাব্দীর মার্কিন নারী বিষয়শ্রেণী:ক্যালিফোর্নিয়ার নারী মডেল বিষয়শ্রেণী:নিউ ইয়র্কের (অঙ্গরাজ্য) রিপাবলিকান বিষয়শ্রেণী:ট্রাম্প পরিবার বিষয়শ্রেণী:ডোনাল্ড ট্রাম্পের সন্তান বিষয়শ্রেণী:মার্কিন সমাজের বিশিষ্ট ব্যক্তি